open-index/open-wikipedia-markdown huggingface dataset:
Kamov Ka-27

Die **Kamov Ka-27** (NAVO naam '**Helix**') is 'n militêre helikopter van dieselfde klas as die Ka-50 wat vir die Sowjetvloot ontwikkel is.  Tans word die helikopter deur Rusland, Oekraïne, Vietnam, Suid-Korea, China en Indië gebruik. Daar bestaan variasies soos die Ka-28 (uitvoermodel), Ka-29 militêre vervoer (16 troepe), die Ka-31 verkenner, en Ka-32 siviele vervoermodel.
duimnael|regs|400px|Ka-27 gebruikers : militêre gebruik (uitgevoer); : siviele gebruik
Die helikopter is ontwerp vir 'n teen-duikbootrol en om troepe te vervoer. Die ontwerpwerk het in 1970 begin en die eerste prototipe het in 1974 gevlieg.  Die bedoeling was om die Kamov Ka-25 *Hormone*, wat toe reeds 10 jaar oud was, met die Ka-27 te vervang. Die helikopter lyk ook baie soos sy voorganger aangesien dit in dieselfde loodsruimte as sy voorganger  op 'n skip moes pas. Soos die ander Kamovhelikopters is die Ka-27 ook sonder 'n stertrotor, omrede die ko-aksiale rotors 'n stertrotor oorbodig maak.

## Lande waar dit in gebruik is 
### Militêre en regeringsgebruik 
; 
* Algerynse Lugmag
; 
* Chinese Volksbevrydingsvloot
; 
* Russiese Vloot 
* Korea Bosboudiens

### Siviele gebruik 
; 
* Helicargo
; 
* Vancouver Island Helicopters
; 
* Heliswiss
; 
* Akagi Helicopter
; 
* Heliportugal

## Trivia 
'n Paar Ka-27's word gebruik in die rolprent *No Escape* (1994), met Ray Liotta.

## Eksterne inligting 
* http://cnc.indews.com/ 
[1] ANGKASA No.07 Edisi April 2007 (p.&nbsp;17)

## Verwysings
Hektaar

regs|duimnael|300px| Definisie van 'n *hektaar* en van 'n *aar*.
[duimnael|upright=1.35|Die oppervlakte van 'n [rugbyveld is ongeveer een hektaar.]]

'n **Hektaar** is 'n meeteenheid van oppervlakte, gelyk aan 10&nbsp;000 vierkante meter, wat veral gebruik word om grondgebied te meet. 'n Vierkant van een hektaar se sye is 100 meter lank (1 hektometer). Die naam hektaar kom van die Griekse voorsetsel *hekto* vir *100* en die eenheid *aar*. 'n Hektaar is 100 are of 'n vierkante hektometer. Die aar was die basiseenheid vir oppervlakte en was een van die oorspronklike vyf eenhede van die metrieke stelsel wat in 1795 deur die Franse opgestel is.

Nóg die aar nóg die hektaar vorm deel van die moderne SI-stelsel; die gebruik van hektaar word egter steeds toegelaat en die eenheid word presies gedefinieer deur basiseenhede in die SI-stelsel.

: Simbool: ha

: 1&nbsp;ha = 100 a = 1 hm² = 0,01 km² = 10&nbsp;000 m² = 100 meter × 100 meter.

Die hektaar word algemeen gebruik in baie lande, veral gebiede wat grondbeplanning en -bestuur behels soos landbou, bosbou, en stadsbeplanning. Dit is veral nuttig waar vierkante meter omslagtig en onnodig presies sou wees. In die VSA en Kanada word die akker (*acre*) oor die algemeen steeds in soortgelyke gevalle gebruik.

## Eksterne skakels 
* Amptelike SI webwerf: Tabel 6. Nie-SI-eenhede aanvaarbaar vir gebruik met die Internasionale Stelsel van Eenhede

## Verwysings
C/1652 Y1

**C/1652 Y1** is 'n komeet wat onder andere deur Jan van Riebeeck ontdek is. Dit is vir die eerste keer op 16 Desember 1652 (Juliaanse kalender) deur Nederlandse waarnemers aan die Kaap gesien en was die eerste komeet wat uit Suid-Afrika ontdek is.

Teen Junie 2008 was die komeet sowat 280 AE van die Son af ('n benaderde raming weens 'n swak bepaalde wentelbaan).

## Verwysings
Pous Anacletus I

**Anacletus I**, (ook Cletus, of Anencletus) die derde pous van die Rooms-Katolieke Kerk, is volgens die Kerk die opvolger van Pous Linus as pous (biskop) van Rome van 76 tot 88. Die naam Anacletus beteken "onberispelik". Volgens sommige bronne is hy dieselfde persoon as pous **Cletus**. Ander bronne beweer egter dat hy Cletus se opvolger was. Tydens sy pontifikaat is daar begin met die inseëning van biskoppe. Sy opvolger was Pous Clemens I.

Volgens die Liber Pontificalis is hy gebore in die buurt Vicus Patricius en is hy die seun van Emilianus.

Vroeër is hy in die Rooms-Katolieke Kerk as heilige vereer (tot 1969). Sy feesdag was op 26 April. Sy stoflike oorskot word in die Sint Pieterskerk in die Vatikaan bewaar.

## Verwysings 
## Bronnelys 
* McBrien, R. P. Lives of the Popes: The Pontiffs from Saint Peter to John Paul II (HarperSanFrancisco, 2000 (revised in 2006), )

## Eksterne skakels 
|}
Tirreense See

Die **Tirreense See** (Frans: *Mer Tyrrhénienne* [mɛʁ tiʁenjɛn], Italiaans: *Mar Tirreno* [mar tirˈrɛːno], Korsikaans: *Mari Tirrenu*, Napolitaans: *Mar Tirreno*, Sardies: *Mare Tirrenu*, Sisiliaans: *Mari Tirrenu*) maak deel uit van die Middellandse See en lê wes van Italië tussen die vasteland, Korsika, Sardinië en Sisilië. In die Golf van Genua grens dit in die noorde aan die Liguriese See en dit word in die weste deur Korsika en Sardinië, in die ooste deur Toskane, Latium (Lazio), Kampanië en Kalabrië, en in die suide deur Sisilië begrens.

## Seestrate 
Die Straat van Messina met 'n breedte van drie kilometer verbind die Tirreense met die Ioniese See. Ander belangrike seestrate is die Korsikakanaal tussen Italië en Korsika met 'n breedte van sowat 80 kilometer, die Seestraat van Bonifacio tussen Korsika en Sardinië met 'n breedte van elf kilometer, die Sardiniese Kanaal tussen Sardinië en Tunisië met 'n breedte van 200 kilometer, en die Seestraat van Sisilië tussen Tunisië en Sisilië met 'n breedte van 160 kilometer.

## Geologie en klimaat 
Die Tirreense See bereik 'n maksimum diepte van 3&nbsp;785 meter en lê naby die geologiese breuklyn tussen die vastelande van Europa en Afrika, wat deur ondersese bergreekse en aktiewe vulkane soos Marsili gekenmerk word.

Die belangrikste winde wat in die gebied waai, is die Mistral uit die Rhônevallei, die Libeccio uit die suidooste en die Ostro uit die suide.

## Etimologie 
Die naam is ontleen van die Griekse woord vir die Etruskers, *Tyrrhenoi*. Hulle het na bewering onder leierskap van prins Tyrrhenus oorspronklik uit Lidië in Klein-Asië gekom en aan die kusgebied van die huidige Toskane gevestig. Die Etruskers het die seegebied langs hulle gebied die "Etruskiese See" genoem.

## Mitologie 
Volgens die Griekse mitologie het die rotswande bo die Tirreense See die vier winde gehuisves, wat deur Aeolus beheer is.

## Eksterne skakels
Pieter Hackius

**Pieter Hackius** (? &ndash; 30 November 1671) was die vyfde kommandeur en eerste goewerneur aan die Kaap die Goeie Hoop. Hackius het Jacob Borghorst op 25 Maart 1670 opgevolg as kommandeur en is op 2 Junie 1670 as goewerneur aangestel.

Hy was selfs nog sieker as sy voorganger, Borghorst en kon feitllik niks verrig nie. **Hackius** het sy gesondheid geruïneer met lang diens vir die VOC in Oos-Indië. Daar is pogings tydens sy bewind aangewend om immigrasie uit Holland aan te moedig. Hackius is getroud met Alida Paets en hulle het 5 kinders gehad. Hackius was die eerste hoof van die Kaapkolonie wat in die Kaap gesterf het en daar begrawe is.

## Sien ook 
* Lys van kommandeurs en goewerneurs van die Kaapkolonie
* Kommandeur

## Bron 
* Ensiklopedie van Suidelike Afrika Eric Rosenthal 1967
* KENNIS,  vol 8, 1980, bl. 1474-1475, 

## Verwysings
Demokratiese Party (1973)

Die **Demokratiese Party** was 'n politieke party in Suid-Afrika van 1973 tot 1977.

Theo Gerdener, voormalige Nasionale Party-parlementslid, senator, administrateur van Natal en van 1970 af minister van binnelandse sake, het in 1972 uit die kabinet en later ook die party bedank. Hy stig op 16 November 1973 die Demokratiese Party. Die party het die integrasie van die bruin en Indiese groepe met die blankes, maar afsonderlike ontwikkeling vir swartes, voorgestaan. Nie een kandidaat van die D.P. is in 1974 verkies nie, maar hulle het, gegewe die party se kort bestaan, verbasend goed gevaar en 10&nbsp;050 stemme op hulle verenig.

In 'n tussenverkiesing in 1975 in die "veilige" Verenigde Party-kiesafdeling Umhlatuzana het die Natalse leier van die V.P. vir Gerdener met net 30 stemme verslaan. Die party het sir De Villiers Graaff se veldtog om 'n opposisieparty met 'n breër basis te stig, gesteun en uiteindelik met die V.P. in die Nuwe Republiek Party saamgesmelt op 29 Junie 1977. Gerdener bedank egter kort voor die verkiesing van 30 November 1977, hoofsaaklik as gevolg van 'n meningsverskil oor die NRP se kandidaat in Hillbrow.

## Bronne 
* Van Wyk, Bettie (hoofred.), *Official Yearbook of the Republic of South Africa 1979*, Chris van Rensburg Publications (Pty.) Limited, 1979.

## Verwysings
Bezuidenhout (kiesafdeling)

[duimnael|160px|[Japie Basson.]]

**Bezuidenhout** is 'n voormalige kiesafdeling van die Volksraad van die Unie van Suid-Afrika sowel as die Republiek van Suid-Afrika.

Die naam is afgelei van die oostelike voorstad van Johannesburg, Bezuidenhoutsvallei, 'n middelklasbuurt wat begrens word deur ander ou voorstede soos Kensington, Belgravia en Jeppestown.

Bezuidenhout was een van die oorspronklike 36 kiesafdelings wat aan die destydse Transvaal toegeken is met Uniewording. In 1917, 13 jaar voordat vroue ook stemreg gekry het, was hier 3&nbsp;421 geregistreerde blanke, manlike kiesers. Teen 1920 het die derde Afbakeningskommissie die kiesfadeling Siemert in dieselfde omgewing as Bezuidenhout die nuwe naam Jeppes gegee. Dié afdeling het 3&nbsp;191 kiesers gehad. Bezuidenhout se getal kiesers was in daardie jaar 3&nbsp;188.

In 1937, toe die Transvaal vir Kaapland verbygesteek het betreffende sy getal setels (60 teenoor 59), het Bezuidenhout 7&nbsp;922 kiesers van albei geslagte gehad en twee jaar later 9&nbsp;307. Teen daardie tyd is Kensington ook reeds in die omgewing geskep. Hillbrow sou in 1943 as setel verskyn.

Bezuidenhout was vir die grootste deel van die kiesafdeling se bestaan 'n veilig setel van die Verenigde Party, en is in die verkiesing van 1977, toe die V.P. opgehou bestaan het, deur die P.F.P. gewen en in 1987 deur die Nasionale Party, net om weer in die laaste wit verkiesing deur die Demokratiese Party teruggeneem te word.

In 1938 se Volksraadverkiesing, byvoorbeeld, het die V.P. se kandidaat 3&nbsp;867 stemme gekry teenoor die kandidaat van die Dominiumparty se 1&nbsp;134 en die Arbeidersparty-kandidaat se 668. In 1943 se Volksraadsverkiesing het ene H.A. Tothill die setel vir die V.P. met 5&nbsp;925 stemme teenoor die N.P. se 837 stemme verower met 'n reuse-meerderheid van 5&nbsp;088.

Van 1961 tot 1980 was die kiesafdeling se verteenwoordiger in die Volksraad van Suid-Afrika die kleurryke Japie Basson, wat in 'n stadium in Kitchenerstraat binne die kiesafdelingsgrense gewoon het.

## Bronne 
* Peel Pearce, E., *Offisiële Jaarboek van die Unie en van Basoetoland, Betsjoeanaland-protektoraat en Swaziland No. 22 - 1941*, Kantoor van Sensus en Statistiek, Pretoria, 1941.
* Haywood, J.J. (L.V.) (red.), *Die Afikaner-Gids 1944*, Die Afrikaner-Gids (Edms.) Beperk, Bloemfontein, 1944. 
* Holloway, J.E., *Official Year Book of the Union and of Basutoland, Bechuanaland Protectorate and Swaziland No. 7 - 1924*, Union Office of Census and Statistics, Pretoria, 1925.
Albert van Breugel

**Albert van Breugel** was die waarnemende kommandeur van die Kaap die Goeie Hoop tussen  April 1672
tot 2 Oktober 1672. Hy het Goewerneur Pieter Hackius opgevolg na die se afsterwe op 30 November 1671. Tussen Hackius se afsterwe en van Breugel se aanstelling is die administrasie in die Kaap deur die Politieke Raad waargeneem.

## Sien ook 
* Lys van kommandeurs en goewerneurs van die Kaapkolonie
Nasionale Unie

[duimnael|210px|[Japie Basson.]]
[duimnael|regs|210px|[Henry Fagan|H.A. Fagan.]]

Die **Nasionale Unie** was 'n politeke party in Suid-Afrika van ongeveer 1960 tot 1962.

In Januarie 1959 gee dr. Hendrik Frensch Verwoerd in die Parlement 'n uiteensetting van die Nasionale Party se verdere ontplooiing van die partybeleid ten opsigte van die gekleurde inwoners van die land. Tydens die sitting is belangrike nuwe apartheidswetgewing aanvaar wat verdere swaarkry vir sogenaamde "nie-blankes" in die hand gewerk het. 

Japie Basson, wat van 1950 af die Suidwes-Afrikaanse kiesafdeling Namib verteenwoordig het, kom in hewige opstand teen die partyleierskorps nadat hy al vroeër uitlatings gemaak het wat hom in stryd met die party se verkrampte leierskap gebring het. Hy weier om kop te gee en word uit die party geskors, maar behou ingevolge die wette van destyds sy setel en neem daarom sitplek in op die opposisiebanke. 

Op 30 April 1960 stig hy saam met die oudregter, hoofregter van die Unie van 1957 tot 1959 en bekroonde skrywer Henry Fagan die Nasionale Unie. Fagan was van 1933 tot 1943 'n Unie-Volksraadslid van die Verenigde Party, en word toe verkies tot NU-leier, met Fagan as parlementêre leier. 

Die Nasionale Unie het in die verkiesing van 18 Oktober 1961 12 kandidate gestel en 5,9% van die stemme gekry. Net Basson het die paal gehaal, in Bezuidenhout, 'n kiesafdeling wat hy tot 1980 sou verteenwoordig. Toe dit vir die partyleiding duidelik word dat die party dit moeilik sou vind om 'n staanplek in die politiek te kry naas die twee groot partye, het die NU op 19 Junie 1962 met die Verenigde Party saamgesmelt. 

## Bronne 
* Mostert, J.P.C., *Politieke Partye in Suid-Afrika*, Instituut vir Eietydse Geskiedenis, U.O.V.S., Bloemfontein, 1986.
FC Eilenburg

[duimnael|regs| Die Ilburg-stadion, [Eilenburg]]

**FC Eilenburg** is 'n sokkerklub uit Eilenburg in die deelstaat Sakse in Duitsland.

Die klub *BSG Traktor Mörtitz* is in 1950 gestig. In 1990 het die klub sy naam verander na *SV Mörtitz*. Op 1 Januarie 1994 het die klub met *Lok Eilenburg* saamgesmelt om *Mörtitzer Fußball Club Eilenburg* te vorm. In 1999 is die huidige naam aangeneem en in 2000 was daar 'n verdere samesmelting met *FSV Grün-Weiß Eilenburg*, vroeër bekend as *BSG Chemie Eilenburg*.

Die klub het in 2004 promosie na die Oberliga gewen en het in die 2006/07-seisoen derde geëindig, die klub se grootste prestasie.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Pous Clemens I

**Clemens I** was die vierde pous van die Rooms-Katolieke Kerk en die opvolger van Pous Anacletus I. Sy pontifikaat was volgens die amptelike pouslys van die Vatikaan van 76–81. (Volgens Irenaeus van 92 tot 101). Volgens Tertullianus was hy die direkte opvolger van die apostel Petrus en was Pous Linus en Pous Anacletus I Clemens se opvolgers. Dit is egter ook moontlik dat Clemens saam met Linus en Anacletus lid was van die raad van ouderlinge van die gemeente van Rome. Tydens sy ampstermyn is die vormsel (of konfirmasie) ingevoer. Hy is opgevolg deur Pous Evaristus.

Volgens die christelike skrywers Origenes en Hieronimus van Stridon is pous Clemens I dieselfde as die Clemens wat deur Paulus in Filippense 4:3 genoem word.

“Ja, ek vra jou ook, getroue medewerker, wees hierdie vroue behulpsaam. Hulle het saam met my die stryd gevoer in diens van die evangelie, net soos Clemens ook en my ander medewerkers, wie se name in die boek van die lewe staan.”

Pous Clemens het twee briewe aan die Korintiërs geskrywe. Die eerste een is gepubliseer deur Patrick Junius van Oxford, gebaseer op 'n manuskrip uit die biblioteek van die Engelse koningshuis. Van die tweede brief is slegs 'n aansienlike fragment beskikbaar, gepubliseer in Latyn deur Godefroy Wendelin en in Grieks deur Junius.

Volgens die Liber Pontificalis was dat hy 'n Romein van geboorte, uit die distrik van die Celiaanse heuwels en die seun van Faustinus. Hy was biskop ten tye van Galba en Vespasianus.

## Bronne 
* Maxwell-Stuart, P.G. (1997). Chronicle of the Popes. Thames Hudson Ltd., London. 

## Verwysings 
## Eksterne skakels 
## Opvolging 
|}
IJsbrand Godske

**IJsbrand Godske** (Ook gespel Isbrand, Usbrand, Goske en Godsken) was die tweede Goewerneur van die Kaap die Goeie Hoop. Hy het sekunde Albert van Breugel wat as Kommandeur waargeneem het na Goewerneur Pieter Hackius se afsterwe op 30 November 1671, opgevolg. 

Godske was ook kommandeur van Malabar (1665-1667) en Direkteur van Persië (1667-1670). Hy het vir die eerste keer na die Kaap gekom in 1665 met die opdrag van die Verenigde Oos-Indiese Kompanjie om 'n geskikte perseel vir die Kasteel die Goeie Hoop te vind.

In 1671 het hy weer hierheen gekom, weer as kommissaris, maar is weens sy ervaring as senior amptenaar van die VOC, byna dadelik goewerneur gemaak met sy aankoms in Oktober 1672. 

Die Kasteel is voltooi en die opening van die distrik Hottentots-Holland het begin tydens sy bewind. **Godske** het 'n veepos  in die distrik gestig in 1672. Hy was ook verplig om oorlog teen die Hottentotte onder Gonnema te verklaar a.g.v. hulle brutale optrede teen die ander jagters. 

Hy het vier jaar lank vertoef en het met maatskaplike wetgewing begin, onder meer deur die stigting van die Weeskamer in 1674. Dit was om na die belange van die weeskinders om te sien. **Godske** is spesifiek na die Kaap gestuur om die nedersetting in 'n tyd van oorlog met Engeland vir Nedeland te behou. Ná afloop van die oorlog was sy diens elder nodig. Hy het in 1676 na Nederland teruggekeer.

Godske, wat uit Den Haag afkomstig was het homself as soldaat onderskei in die beleëring van Colombo en Manaar, Jaffna. 

## Sien ook 
* Lys van kommandeurs en goewerneurs van die Kaapkolonie
* Kommandeur

## Bronnelys 
* KENNIS,&nbsp; vol 8, 1980, bl. 1474-1475, 

## Verwysings
Alice James

**Alice James** (7 Augustus, 1848–6 Maart, 1892), was 'n Amerikaanse dagboekskryfster, die enigste dogter van Henry James, Sr. en die suster van die filosoof William James en skrywer Henry James. Sy is mees bekend vir 'n dagboek wat sy in die laaste jare van haar lewe geskryf het en wat posthuum uitgegee is.

## Lewe 
Alice James was deel van die ryk en intellektuele James-familie, maar het vroeg in haar lewe 'n aantal psigologiese en fisiese probleme ontwikkel wat uiteindelik tot haar dood op die ouderdom van 43 sou lei. Sy was die jongste van vyf kinders en het by haar ouers gebly tot hul dood in 1892. Teen die tyd het Alice reeds ten minste twee ineenstortings gehad en sou 'n aantal meer ervaar voor haar dood aan borskanker.

Sy het verskeie behandelinge vir haar aandoenings op die proef gestel, maar nooit merkbare verligting gekry nie. In 1884 het sy saam met haar metgesel, Katharine Loring, na Engeland verhuis, waar sy gewoon het tot haar dood.

## Haar dagboek 
Alice het 'n dagboek in 1889 begin. Die dagboek het satiriese en insigvolle kommentaar oor Engelse lewenswyses en gewoontes bevat, saam met uittreksels uit verskeie publikasies om haar opinies te ondersteun. Die dagboek was eers baie jare na haar dood gepubliseer, aangesien Alice bytende kommentaar en kritiek gelewer het op 'n verskeie mense wat by hul naam genoem is.

'n Swak-geredigeerde uitgawe het in 1934 verskyn. Leon Edel, 'n bekende Amerikaanse literêre kritikus en biograaf, het 'n voller weergawe in 1964 uitgegee. Die dagboek het Alice in 'n soort feministiese ikoon verander: sy was beskou as 'n vrou wat deur haar siektes geworstel het om haar eie stem te vind. 

## Leesstof 
Jean Strouse het die standaardbiografie, *Alice James: a Biography* in 1980 uitgegee. Strouse het 'n balans probeer tref tussen die beeld van Alice as 'n ikoon en Alice as 'n slagoffer. Ruth Bernard Yeazell het Alice se korrespondensie in die bundel *The Death and Letters of Alice James* (1981) uitgegee. Susan Sontag het 'n toneelstuk oor haar geskryf, *Alice in Bed* (1993), wat beide 'n mengsel van simpatie en ongeduld met die onderwerp van die stuk bevat.
Wynberg

**Wynberg** is een van Kaapstad se grootste en oudste voorstede en is geleë in 'n pragtige boomryke deel van die suidelike voorstede teen die hange van Tafelberg.

duimnael|links|250px|Die meer as honderd jaar oue NG kerkgebou in Wynberg
Daar is 'n pragtige park, Maynardville, wat vernoem is na 'n lid van die Kaapse Parlement, James Maynard, en wat deur die stadsraad in 1949 aangekoop is. Dit word as openbare park benut en beskik oor 'n opelug-teater waar onder meer jaarliks 'n drama deur William Shakespeare opgevoer word. Dit is ook die tuiste van die Gemeenskapskas se jaarlikse kermis. Nie ver van Maynardville nie, is die geskiedkundige gebou van die NG gemeente Wynberg, asook die Chelsea Village met sy ewe geskiedkundige kothuisies en smal, karaktervolle straatjies.

Wynberg het 'n groot verskeidenheid oudhedewinkeltjies en sy hoofstraat, wat deel is van Hoofweg wat uit die middestad tot in Vishoek loop, is 'n besige sakekern met onder meer die Maynard Mall-inkopiesentrum. Weens sy grootte, huisves Wynberg 'n wye verskeidenheid mense, van die superrykes in die boonste dele naby die berg tot heel gewone werkers aan die Kaapse Vlakte se kant.

Van die skole in die voorstad is onder meer die Laerskool Simon van der Stel en die Engelsmedium Wynberg Boys' High School en Wynberg Girls' High School.

Wynberg was 'n afsonderlike munisipaliteit totdat dit in 1927 by Kaapstad ingelyf is.

## Wapen 
[duimnael|links|Wynberg, Kaap, omstreeks 1846, geskilder deur [G.F. Angas.]]
Wynberg het van 1886 tot 1927 sy eie munisipaliteit gehad. Die raad het 'n wapen in 1895 aangeneem wat deur raadslid Stanley Ponder ontwerp is: ''Gevierendeel, I in rooi drie goue ringe; II in goud 'n swart anker;  III in swart 'n tent met 'n wapperende wimpel alles van silwer;  IV in groen 'n wingerdstok vergesel in die skildhoof van drie fleurs de lis langs mekaar geplaas alles van goud.* Die wapenspreuk was "Vivat crescat floreat vitis".

## Bronne 
* Mayhew, Vic (red.), *Reader’s Digest Illustrated Guide to Southern Africa*, The Reader’s Digest Association South Africa (Pty.) Limited, Kaapstad, 1980.
* Kelly, Maureen, *Amptelike Suid-Afrikaanse Munisipale Jaarboek'', HELM Publikasies, Johannesburg, 1986.

## Verwysings 
## Sien ook 
* Wynberg (kiesafdeling)
Johan Bax van Herenthals

**Johan Bax van Herenthals** (14 Maart 1637 – 29 Junie 1678, Kaapstad), ook geskryf as **Joan Bax** of **Van Herentals**, was van 1676 die kommandeur van die Kaap die Goeie Hoop. Hy het die destydse interim goewerneur, IJsbrand Godske opgevolg. Veeteelt het onder sy bewind floreer en hy het twee keer oorlog teen die Hottentotte verklaar.

In 1669 is Joan Bax op 32 jarige ouderdom met Aletta Hinloopen, die dogter van die handelsmagnaat, regter en raadslid Jacob Fransz Hinlopen in Batavia getroud. Ter wille van sy verhoogde status as die eggenoot van 'n Hinlopen, het hy kort na sy huwelik die agtervoegsel 'Van Herenthals' tot sy eie naam gevoeg. Die naam sou hom selfs beter as sy vrou laat klink en het ook sy vader, Maurits vereer, wat hom in Hertogenbosch gevestig het, maar aanvanklik uit Herenthals in Vlaandere afkomstig was, waar die gesin 'n gerespekteerde sosiale stand beklee het.

Bax het in Colombo in Ceylon diens gedoen waar hy en Aletta 'n dogter genaamd Johanna Maria Bax gehad het. Dié dogter is egter na tien maande oorlede.

Bax was 'n aangename, hardwerkende en hooggeagte persoon. Gedurende sy kort termyn as goewerneur het hy die oorlog met die Hottentotte beëindig en persoonlik meegehelp om die bouwerk aan die Kasteel feitlik te voltooi. Kort voor sy dood het hy die sekunde, Hendrik Crudop, as waarnemende kommandeur aangestel. 'n Amp wat laasgenoemde tot in Oktober 1679 beklee het. 

Van Heerentals is op 29 Junie 1678 in die Kaap oorlede en is op 4 Julie daar begrawe.

## Sien ook 
* Lys van kommandeurs en goewerneurs van die Kaapkolonie
* Kommandeur

## Bronnelys 
* KENNIS,  vol 8, 1980, bl. 1474-1475, 

## Verwysings
Nuweland

:*Vir inligting oor die rugbystadion, sien Nuwelandstadion. Die naam van die Johannesburgse voorstad **Newlands** word nie in Afrikaans vertaal nie.*

**Nuweland** is 'n boomryke, suidelike voorstad van Kaapstad, Suid-Afrika.

[duimnael|links|250px|*De Papenboom*, Dirk van Reenen se woning in Nuweland gegrond op Petit Trianon by [Versailles, was een van Louis Thibault se eerste ontwerpe aan die Kaap. Dit het in die 1830's afgebrand.]]

[duimnael|links|200px|[SACS is 'n roemryke seunskool in Nuweland.]]

Dit is 'n gesogte woongebied met imposante huise geleë tussen groot ou bome en besonder welige tuine, want hier, in die skadu van Tafelberg, val meer reën as in enige ander deel van die Skiereiland. 

Die voorstad het ontstaan as 'n bosbougebied en 'n plaas aan die bolope van die Liesbeekrivier. Dit het reeds sedert goewerneur Simon van der Stel 'n landelike huis in 1700 hier gebou het, gewild geraak. Vandag woon van die mees welgestelde inwoners van die stad hier. Die oorblyfsels van 'n kothuis waar die beroemde 19de-eeuse briefskrywer lady Anne Barnard gewoon het, kan vandag nog gesien word tussen die bome aan die regterkant van die dubbelsnelweg net voor die kruising met Nuwelandlaan. 'n Tweede huis van haar, The Vineyard, is vandag 'n spoghotel.

Van die bekende besienswaardighede in die voorstand, is die Nuwelandse swembad, die tuiste van SAB Miller se oudste brouery oorkant die hoofweg, die hoofkantoor van Southern Lewens, die Hoërskool Westerford en Hoërskool Groote Schuur, die Nuweland rugby- en krieketstadions, die South African College School (SACS), Boshofpoort en die Josephine-watermeul.

## Sien ook 
* Nuweland (kiesafdeling)
* Newlands House

## Bronne 
* Mayhew, Vic (red.). 1980. *Reader’s Digest Illustrated Guide to Southern Africa*. Cape Town: The Reader’s Digest Association South Africa (Pty.) Limited.
Groot Constantia

duimnael|Groot Constantia
duimnael|Groot Constantiawingerd
duimnael|Wynvate in Groot Constantia
**Groot Constantia** is 'n wynlandgoed in die Constantiavallei in Kaapstad, Suid-Afrika. Dit is een van die bes bewaarde voorbeelde van die Kaaps-Hollandse boustyl en is 'n hoogsaangeskrewe wynmakery.

Die landgoed dateer uit 1685 toe grond aan Simon van der Stel, kommandeur van die Kaap, toegeken is vir 'n plaas wat hy Constantia gedoop het. Nadat hy in 1712 oorlede is, is die plaas verdeel en is 'n kleiner plaas om die plaashuis en buitegeboue geskep. Die nuwe landgoed is in 1716 deur kapt. Olof Bergh gekoop wat dit aan sy vrou, Anna de Koningh, nagelaat het. Ná haar afsterwe het die eienaarskap oorgegaan na Carl George Wieser, Wieser se stiefseun Jacobus van der Spuij, en Jan Serrurier, die eienaar van die naburige plaas Alphen. Serrurier is egter gedwing om die plaas ná net 12 maande in 1778 aan Hendrik Cloete te verkoop, oënskynlik ná haelskade en 'n misoes. Die doel van die latere aanskaffing van die landgoed deur die Kaapse regering was dat die landgoed as 'n model vir wynbou sou dien.

## Verwysings 
## Eksterne skakels 
*  Groot Constantia se amptelike webwerf
*  Groot Constantia by Iziko Museums of South Africa
Werkloosheid

[duimnael|350px|Die [Central Intelligence Agency|CIA se raming van wêreldwye werkloosheid in 2006.]]

**Werkloosheid** is die toestand waarin mense verkeer wat nie werk het nie; dit is die teenoorgestelde vorm van indiensneming. 'n Persoon is werkloos wanneer die persoon geen betaalde werk het nie. Om nie te werk nie, terwyl daar 'n behoefte aan 'n werk bestaan, kan ernstige gevolge hê, wat daartoe lei dat individue nie noodsaaklikhede soos kos en klere kan bekostig nie.

Werkloosheid ontstaan gewoonlik in die meeste ekonomieë as gevolg van ondernemings wat weens verskeie redes bedryf staak of saamsmelt, 'n vermindering in die vraag na goedere en dienste ervaar, swak individuele markverwante vaardighede of te veel mense met dieselfde kwalifikasies, algemene ekonomiese agteruitgang, asook tegnologiese vooruitgang.

Werkloosheid se effek word op individuele, maatskaplike en ekonomiese vlakke waargeneem. Werklose individue ervaar verhoogde spanningsvlakke as gevolg van die gepaardgaande armoede, selfbejammering en gemeenskapsoordeel. Hierdie spanning kan tot gesondheidsprobleme lei, en die verminderde bekwaamheid om 'n gesonde en gebalanseerde dieet te handhaaf of om vir gesondheidsorg te betaal, kan die individu se gesondheid verder negatief beïnvloed. Werkloosheid maak individue moedeloos en verveeld, en verminder hul selfvertroue. Dit kan in ernstige gevalle tot 'n individu se verval in emosionele depressie lei, of 'n bydraende faktor daartoe wees. Individue sonder werk kan van die sosiale netwerk onttrek, daarvan uitgesluit word, of 'n wedersydse vervreemding ervaar. Werkloosheid kan verder tot dwelmmiddelmisbruik en geweld in gemeenskaps- en gesinsverband lei.

Gemeenskappe wat deur werkloosheid geraak word, ervaar verlaagde lewenstandaarde, verergerde armoede en misdaad, en die emigrasie van vaardige individue uit die geraakte gemeenskap.

Daar is verskillende maniere waarop nasionale statistiese agentskappe werkloosheid meet. Hierdie verskille kan die geldigheid van internasionale vergelykings van werkloosheidsdata beperk.

## Sien ook 
* Kundigheidsverlies

## Verwysings 
## Eksterne skakels
Voedsel

duimnael|regs|250px|'n Verskeidenheid soorte kos.

**Voedsel**, ook bekend as **kos**, is enigiets wat grotendeels uit organiese stowwe soos koolhidrate, vette, proteïene en ook water bestaan, en wat deur lewende wesens opgeneem kan word vir die voedingswaarde daarvan, sowel as vir die plesier daarvan. Dit kan òf gaargemaak, òf rou geëet word.

## Gaargemaakte voedsel 
* byna alle vleisgeregte
* 'n gekookte Sondagete
* vis-en-tjips
* braaivleis en boerewors
* potjiekos
* aartappels, mieliepap, rys,  spaghetti, noedels
* beet, broccoli, groenboontjies, ertjies, kool, pampoen, wortels
* alle hoender- en pluimveegeregte
* hamburgers en kaasburgers
* eiers (gebak, gekook, omgeroer, geposjeer)
* soppe
* brood
* pizza

## Rou voedsel 
* Koue slaaie, bevattende tamaties, wortels, komkommer, blaarslaai, uie en kruie.
* vrugte, bv. appels, appelkose, druiwe, lemoene, pruime, perskes, piesangs ens.
* neute en peulsade
* melk, kaas, jogurt
* koeldrank

## Oorskietvoedsel 
Daar word na die oorgeblewe voedsel van 'n maaltyd verwys as "oorskietkos" of "oorskietvoedsel". In die meeste kulture word oorskietkos by nuwe maaltye geïntegreer: dit is egter belangrik om oorskietkos binne 'n dag of twee te gebruik (afhangende van die voedsel) om voedselvergifting deur afbraakbakterieë te voorkom.

Oorskietkos kom ook in restaurante voor, waar dit óf deur die restaurant weggegooi word, óf deur die kliënt na sy huis geneem word. Die oorskiet word dan in 'n "woefkardoes", "brakkiesakkie" of "brakkiepakkie" verpak (al drie terme is afkomstig van die Engelse "doggy bag"). Die naam is 'n eufemisme: die oorskiet word dikwels deur die kliënt tuis genuttig en minder dikwels deur dié se troeteldier. Dié verskynsel is egter nie in alle lande 'n gewoonte nie.

Sommige kulture beskou dit as 'n simbool van tevredenheid met die dis wanneer 'n klein stukkie onaangeraakte kos op die bord gelos word, terwyl ander hierdie houding as onbeskof beskou. In sommige kulture is dit ook goeie maniere om 'n halfgebyte stukkie op die bord te los. Hierdie stukkie word nie as oorskiet beskryf nie, omdat dit nie geëet sal word nie.

## Sien ook 
* Stapelvoedsel

## Bronnelys 
*Hawkins, Mike: 'n Stille omwenteling. In: Suid-Afrikaanse Panorama. Jaargang 34, nr. 8, September 1989. ISSN 0491-4783
*Strydom, Dawie: Uit die veld se spens - om te eet of nie te eet nie. In: Conserva. Departement van Omgewingsake. Deel 8, nr. 5, September/Oktober 1993. ISSN 0258-3313

## Eksterne skakels 
* 
*
Papegaaiduiker

**Papegaaiduiker** verwys na enige van die Alkespesies in die genus *Fratercula* (Latyn: klein broer). Die voël het 'n kenmerkende gekleurde snawel tydens die broeiseisoen. Hulle broei in groot kolonies by kuslangse afgronde of op eilande naby die kus, waar hulle hul neste in gate in die rotse of in die grond maak.

Al drie spesies pagegaaiduikers het groot snawels. Na die broeiseisoen wissel die voëls die kleurryke buitenste laag van hul snawels en bly daar 'n kleiner en minder kleurryke snawel agter. Hulle kort vlerke is aangepas om met 'n vliegaksie onderwater te swem. In die lug klap hulle hulle vlerke uiters vinnig (tot 100 keer per minuut) en vlieg gereeld baie laag oor die see-oppervlak.

Hulle is tot die Noordelike Halfrond beperk. Die bekendste papegaaiduiker is *Fratereula arctica*, 'n voël wat aan die kuste van Wes-Engeland, Skotland, Ierland, Skandinawië, Ysland en Bretagne broei, maar soms ook deur stormwinde verder suid gedryf.

Papegaaiduikers is betreklik nou verwant aan seemeeue en is die noordelike eweknie van die pikkewyne van die Suidelike Halfrond. Hulle maak meestal nes in gate of onder uitstaande rotse en lê wit eiers, wat deur sowel die mannetjies as die wyfies uitgebroei word.

Soos die ander lede van die seekoetfamilie is papegaaiduikers uitstekende swemmers wat tot 2 minute lank op 'n diepte van 10 m onder die water kan bly. Die vere van hierdie voëls lê baie styf teen die liggaam en die gewebte pote lê ver agtertoe. Wanneer hulle swem, word die pote as stuurorgane gebruik.

Daar word tans drie spesies erken:
* *Fratercula arctica*
* *Fratercula cirrhata*
* *Fratercula corniculata*
*Fratercula dowi* is 'n uitgestorwe spesie in hierdie genus, waarvan die subfossiele in die Kanaaleilande van Kalifornië gevind is.

## Bron 
* Wêreldspektrum, 1982, , volume 22, bl. 89

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name
SV Eintracht Nordhorn

**SV Eintracht Nordhorn** is 'n Duitse sportklub uit Nordhorn in die deelstaat Neder-Sakse, veral bekend vir sy sokkerafdeling.

Die klub is in 1945 na die Tweede Wêreldoorlog opgerig as *SV 45 Nordhorn* en in 1947 is die huidige naam aangeneem.

Van 1955 tot 1959, sowel as in 1962, het die klub in die Oberliga Noord gespeel, destyds die hoogste klas. In 1962 het die klub egter laaste in die liga geëindig en dus nie vir die nuwe Bundesliga, wat die volgende seisoen ingestel is, gekwalifiseer nie.

Benewens sokker bied die klub ook vlugbal, tennis, basketbal en tafeltennis.

## Onlangse ligaposisionering 
## Eksterne skakels 
*Amptelike klubwerf
*The Abseits Guide to German Soccer
Hendrik Crudop

**Hendrik Crudop** was 'n fiskaal aan die Kaap die Goeie Hoop wat ook na die afsterwe van kommandeur Johan Bax van Herenthals in 1678 as kommandeur waargeneem het tot met die aankoms van Simon van der Stel. 

Crudop is in Februarie 1671 deur Kommissaris IJsbrand Godske tot onderkoopman bevorder.

## Sien ook 
* Lys van kommandeurs en goewerneurs van die Kaapkolonie
* Kommandeur

## Bronnelys 
* KENNIS,  vol 8, 1980, bl. 1474-1475, 

## Verwysings
Borussia Neunkirchen

**Borussia Neunkirchen** is 'n Duitse sokkerklub uit Neunkirchen in die deelstaat Saarland.

## Geskiedenis 
In 1905 is die klub *FC 1905 Borussia* gestig en 2 jaar later het hy met *SC Neunkirchen* saamgesmelt.

Van 1912 tot 1963 het die klub onafgebroke op die hoogste vlak van Duitse sokker gespeel. Van die 1920/21-seisoen tot die 1923/24-seisoen was die span 4 keer in 'n ry kampioen van Saarland.

Na die Tweede Wêreldoorlog wou Frankryk Saarland onafhanklik maak van Duitsland en in hierdie tyd het die klub in die eerste klas van Saarland gespeel (en in 1949 die titel gewen), maar nadat Saarland terug was by Duitsland het die klub weer in die Oberliga Suidwes meegeding. In 1959 het die span sy grootste prestasie behaal deur die eindstryd van die DFB-Pokal te haal, waar daar teen Swartwit Essen verloor is met 2-5.

Ondanks die feit dat die klub vir meer as 50 jaar op die hoogste vlak meegeding het, is die klub nie gekies om by die Bundesliga aan te sluit in 1963 nie. Net soos FK 03 Pirmasens en Wormatia Worms is die klub ten gunste van 1. FC Saarbrücken oor die hoof gesien, wie nie noodwendig 'n beter vertoningslys as die genoemde klubs gehad het nie.

Na een seisoen in die Regionalliga Suidwes het die klub na die Bundesliga gepromoveer. Na 2 jaar is hy egter gerelegeer en daarvandaan het die klub geleidelik die kreeftegang gegaan, totdat dit vandag op die vierde vlak meeding in die Oberliga.

In 2005 het die klub die Oberliga Suidwes gewen, maar weens finansiële probleme is daar nie om 'n Regionalliga-lisensie aansoek gedoen nie.

## Onlangse ligaposisionering 
## Eksterne skakels 
* Amptelike klubwerf
* The Abseits Guide to German Soccer
* Stadionfoto's vanaf Stadioncheck.de
Tennis Borussia Berlin

**Tennis Borussia Berlin** is 'n  sokkerklub uit Berlyn, die hoofstad van Duitsland.

Die klub is in 1902 gestig en was oorspronklik 'n tennis- en ping-pongklub. Die klub was in 1932 en 1941 die Berlynse kampioen en in 1932 het die klub die kwarteindstryd om die Duitse titel gehaal.

Die klub het in die 1970’s twee seisoene in die Bundesliga deurgebring, maar soos vele ander Berlynse klubs het TeBe 'n geskiedenis van finansiële probleme.

TeBe se tuisveld is die Mommsenstadion, wat in 1930 gebou is en 'n nasionale gedenkwaardigheid is.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
KSV Baunatal

**KSV Baunatal** is 'n sportklub uit Baunatal in die deelstaat Hessen in Duitsland, veral bekend vir sy sokkerafdeling. Die sokkerafdeling is een van 35 afdelings.

Die klub is in 1904 gestig as *DTV Altenbauna*, wat voortgevloei het uit 'n gimnastiekklub uit 1892 genaamd *Gut Heil*. Die klub se sokkerafdeling is in 1914 opgerig. In 1918 het die klub sy naam verander na *DSTV Altenbauna* en in 1933 na *TV Gut Heil Altenbauna*. Na die Tweede Wêreldoorlog is die klub herstig as *KSV Altenbauna*. In 1964 het die klub met *KSV Altenritte* saamgesmelt om *KSV Baunatal* te vorm. In 1970 is die klub *SV Baunatal* in KSV opgeneem.

KSV se grootste sukses was toe die klub tussen 1976 en 1979 3 seisoene in die 2. Bundesliga deurgebring het.

## Onlangse ligaposisionering 
## Eksterne skakels 
*Amptelike klubwerf
*The Abseits Guide to German Soccer
Amandelmelk

duimnael|regs|300px|'n Bottel amandelmelk.
duimnael|regs|300px|Rou amandels.

**Amandelmelk** is 'n melkagtige drank wat van fyngemaalde amandels gemaak word. Anders as dieremelk, bevat amandelmelk geen cholesterol of laktose nie en kan dit as 'n plaasvervanger vir dieremelk gebruik word in baie resepte.

In die Middeleeue was amandelmelk bekend in beide die Islamitiese wêreld en die Christendom; aangesien amandels afkomstig van die amandelboom is, kon die neute, en produkte waarvan die neute 'n bestanddeel vorm, tydens vasting genuttig word. Amandelmelk was ook 'n stapel in middeleeuse kookkuns omdat koeimelk nie lank gehou het voor dit suur geword het nie en dus byna dadelik gebruik was om botter of kaas te maak.

Die *Viandier*, 'n 14de eeuse resepteboek, bevat 'n resep vir amandelmelk en stel voor dat dit as 'n plaasvervanger vir dieremelk gebruik word tydens vasting.

Voor die Chinese Burgeroorlog was amandelmelk meer algemeen as sojamelk in Taiwan.

Kommersiële amandelmelkprodukte is verkrygbaar in gewone, vanielje of sjokolade geure en word gereeld met vitamiene verryk. Dit kan ook tuis gemaak word deur fyngemaalde amandels met water in 'n versapper te meng. Vanielje en versoeters kan ook bygevoeg word.

## Eksterne skakels 
* Amandelmelk resep uit die *Viandier* .
* Amandelmelk met vanielje
SV Meppen

**SV Meppen** is 'n Duitse sokkerklub uit Meppen in die deelstaat Neder-Sakse. 

Die klub is op 29 November 1912 gestig as *Amisia Meppen* en het in 1920 met *Männer-Turnverein Meppen* saamgesmelt om *TuS Meppen* te vorm. In 1921 het die sokkerafdeling onafhanklik geword as *SV Meppen 1912*. 

Die klub het in die 1980’s en 1990’s 11 jaar in die 2. Bundesliga deurgebring. In die 1996/97-seisoen het die klub die kwarteindstryd van die DFB-Pokal gehaal deur Eintracht Frankfurt met 6-1 in die 2de ronde te klop.

Die klub se stadion, die *Vivaris Arena Emsland*, het voor 1992 as die *Hindenburgstadion* bekend gestaan.

## Onlangse ligaposisionering 
## Eksterne skakels 
*Amptelike klubwerf
*The Abseits Guide to German Soccer
Albanie

: *Vir die artikel oor die Balkanland, sien Albanië. Vir die hoofstad van die staat New York, sien Albany.*

duimnael|links|240px|'n Kaart van die ooste van die *Kaap die Goeie Hoop* wat **Albanie** aandui (omstreeks 1835).
**Albanie** is 'n voormalige streek in die ooste van die "Kaap die Goeie Hoop" (die hedendaagse provinsie Oos-Kaap) wat op 7 Januarie 1814 deur sir John Cradock geproklameer is. Dit was begrens deur die Groot-Visrivier in die noorde, Bruintjieshoogte in die weste en die Suurberge in die ooste. 

Dit was nié ter ere van die hertog van York vernoem soos sommige bronne dit wil hê nie, maar ter ere van die destydse burgemeester van die Amerikaanse stad Albany. Sy seun, genl. Jacob Cuyler, landdros van Uitenhage, het die distrik, wat voorheen as die Zuurveld bekend gestaan het, in 1812 tot "Albany" herdoop. Die NG gemeente Albanie, sedert 1831 gesetel op die dorpie Riebeek-Oos, het die streeksnaam verafrikaans vir sy naam. Die hoofsentrum van die gebied is die stad Grahamstad.

Albanie was ook onafgebroke van 1910 tot 1994 'n kiesafdeling van die Volksraad van Suid-Afrika.

## Sien ook 
* Lys van streeksname in Suid-Afrika

## Bronne 
* Olivier, ds. P.L. (samesteller), 1952. *Ons gemeentelike feesalbum*. Kaapstad en Pretoria: N.G. Kerk-uitgewers.
* Raper, P.E., 1987. *A Dictionary of South African Place Names*. Johannesburg: Lowry Publishers.
* Rosenthal, Eric, 1978. *Encyclopaedia of Southern Africa*. Kaapstad en Johannesburg: Juta and Company Limited.
3. Liga

Die **3. Liga** oftewel **Dritte Liga** is die derde hoogste vlak van Duitse sokker. Die liga is op 25 Julie 2008 gestig en het met die seisoen 2008–09 afgeskop.

Die Regionalliga, wat tans uit twee stapels bestaan (Noord en Suid), sal met die inwerkingtreding van die 3. Liga die vierde vlak van Duitse sokker word en uit 3 stapels bestaan.

## Reserwespanne 
Anders as die Bundesliga en die 2. Bundesliga, sal reserwespanne in die 3. Liga toegelaat word. In ruil vir hierdie reg sal hulle egter voortaan nie meer aan die DFB-Pokal mag deelneem nie.

In die nuwe kompetisie-opset sal 'n maksimum van 4 reserwespanne in die eerste seisoen mag meeding, maar daarna sal hulle gepromoveer en gerelegeer word net soos enige ander klub.

## Modus 
Die 3. Liga sal uit 'n enkele stapel van 20 spanne bestaan. Vir die eerste seisoen sal die spanne as volg saamgestel word:

* Die 4 spanne wat uit die 2. Bundesliga gerelegeer word.
* Die spanne wat 3de tot 10de eindig in elk van die Regionalliga Suid en Noord (die spanne wat eerste en tweede eindig promoveer na die 2. Bundesliga).

Aan die einde van die eerste seisoen (2008/09) sal die klubs wat eerste en tweede eindig direk na die 2. Bundesliga promoveer (behalwe reserwespanne, wat nie kwalifiseer vir 2. Bundesliga-lisensies nie). Die klub wat derde eindig sal 'n uitspeelwedstryd speel teen die span wat derdelaaste eindig in die 2. Bundesliga.

Die laaste drie spanne onder aan die punteleer van die 3. Liga sal jaarliks relegeer na die Regionalliga, terwyl die klubs wat eerste eindig in elk van die drie Regionalligastapels promoveer na die 3. Liga.

## Lisensiëring 
Klubs wat in die 3. Liga wil meeding sal om 'n lisensie moet aansoek doen, net soos vir die ander Duitse ligas. Lisensiëring is onderhewig aan gesonde finansies, 'n funksionele jeugafdeling en sekere veiligheidstandaarde by die klub se tuisveld. Die tuisveld sal verder 'n kapasiteit van mistens 10 000 moet hê om vir 'n lisensie te kwalifiseer.

## Eksterne skakels 
* Deutscher Fußball-Bund (DFB)
* Kicker.de
* 3. Liga wedstrydplan by Weltfussball.de
Albany, New York

:*Vir die streek in die Oos-Kaap, sien Albanie.*

**Albany** is die hoofstad van die Amerikaanse deelstaat New York. Die bevolking was 'n geskatte 99&nbsp;224 in 2020. Die stad is aan die Hudsonrivier geleë, 232&nbsp;km noord van New York Stad. Dit is die tweede oudste nedersetting in die oorspronklike 13 kolonies wat onafgebroke bewoon word. Die Nederlanders het hulle aanvanklik in 1624 hier kom vestig. Dit het die staatshoofstad geword in 1797. Die stad het twee universiteite wat in onderskeidelik 1844 en 1848 gestig is. 'n Jaarlikse tulpefees word hier gehou.

Pieter Cuyler, landdros van die distrik Uitenhage, het die Zuurveld in die Oos-Kaap in 1812 "Albany" hernoem ter ere van sy vader wat burgemeester van dié stad was. Die benaming van die NG gemeente Albanie, vroeër gesetel op Riebeek-Oos, maar nou in Grahamstad, is 'n verafrikaansing van dié naam.
Rondebosch

**Rondebosch** is 'n betreklike groot, boomryke en gesogte suidelike voorstad van Kaapstad.

[duimnael|links|250px|Die kerkgebou van die [NG gemeente Rondebosch, waarvan elke eerste minister van genl. Louis Botha tot P.W. Botha 'n lidmaat was.]]
[duimnael|links|250px|Die [Laerskool Groote Schuur in Campgroundweg, Rondebosch.]]

## Onderwys 
Dit is een van die vernaamste opvoedkundige gebiede van die land en die tuiste van die Universiteit van Kaapstad, die Hoër Seunskool Rondebosch, die private Diocesan College (Bishops of Biskopppe) vir seuns, Hoër Meisieskool Rustenberg, Laerskool Groote Schuur, Laer Meisieskool Oakhurst en die private Herschel-skool vir meisies. Die voorstad huisves ook die beroemde landgoed Groote Schuur, wat Cecil John Rhodes in sy testament aan die volk van Suid-Afrika nagelaat het. Op Rustenberg se perseel is die oorspronklike somertuiste van latere Hollandse goewerneurs geleë.

## Wapen 
Rondebosch het van 1886 tot 1913 sy eie munisipaliteit gehad. Die raad het in 1898 'n skynheraldiese "wapen" aangeneem, wat deur die argitek George Alexander ontwerp is.  Die skild toon 'n landskaptoneel.  Dit is omring deur 'n blou gordel met die wapenspreuk "Nisi Dominus frustra" daarop.  Britannia sit bokant die skild, en daar is twee skildhouers, nl 'n leeu en 'n luiperd.  Hierdie "wapen" kan nog op 'n gebrandskilderde venster bokant die ingang tot die plaaslike biblioteek gesien word.

## Bronne 
* Mayhew, Vic (red.), *Reader’s Digest Illustrated Guide to Southern Africa*, The Reader’s Digest Association South Africa (Pty.) Limited, Kaapstad, 1980.

## Sien ook 
* Rondebosch (kiesafdeling)
* NG gemeente Rondebosch

## Verwysings
SpVgg Bayreuth

**SpVgg Bayreuth** is 'n Duitse sokkerklub uit Bayreuth in die deelstaat Beiere.

In 1921 het die sportklub *TSV Bayreuth* 'n sokkerafdeling gestig genaamd *Tuspo Bayreuth-Altstadt*, in 1925 herdoop na *SpVgg Bayreuth-Altstadt*. In 1933 is die klub tydens die Derde Ryk herdoop na *FSV Bayreuth*. Na die Tweede Wêreldoorlog is die klub herstig met die huidige naam.

Die klub se suksevolste jare was tydens die laat 1970’s en vroeë 1980’s. In 1977 word die kwarteindstryd van die DFB-Pokal gehaal en twee jaar later eindig die klub 2de in die 2. Bundesliga Suid. Die klub het op neën-en-neëntig na vir die Bundesliga gekwalifiseer, maar in die eindronde van die uitspeelwedstryde om promosie teen Bayer Uerdingen verloor.

In 1980 het die klub weer die kwarteindstryd van die DFB-Pokal gehaal en onder andere vir FC Beiere München in die vroeëre rondtes verslaan.

In die 2005/06-seisoen het die klub 10de in die Regionalliga Suid geëindig, maar is weens finansiële probleme 'n lisensie geweier en na die Oberliga Beiere gerelegeer.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Lys van lande volgens bevolkingsdigtheid

[400px|duimnael|[Bevolkingsdigtheid, 2018]]

Die artikel bied 'n lys van lande en afhanklike gebiede, gerangskik volgens die menslike bevolkingsdigtheid, soos gemeet deur die aantal menslike inwoners per vierkante kilometer of vierkante myl.

## Sien ook 
* Lys van lande volgens bevolking

## Verwysings
Bailey Bekker

**Bailey Bekker** (? - Kaapstad, 14 Mei 1989) was 'n Suid-Afrikaanse polituks, eertydse lid van die uitvoerende komitee van Transvaal belas met onderwys en later Volksraadslid vir Johannesburg-Noord en die enigste leier van die Nasionale Konserwatiewe Party.

Ná afloop van die Parlementsitting van 1953 is vyf lede van die Verenigde Party uit die party geskors omdat hulle die party gekritiseer het vir sy hantering van die Kleurlingstemreg-vraagstuk. Hulle het gereken die V.P. moes 'n kompromis met die regering probeer bereik het. Aan die begin van die 1954-parlementsitting het twee lede hulle by die geskorste lede aangesluit en aan die einde van die jaar het hulle die Nasionale Konserwatiewe Party gestig. Die party het niks uitgerig nie en ontbind op 23 Januarie 1957, sonder dat hy aan 'n algemene verkiesing deelgeneem het. Drie L.P.'s sluit later by die N.P. aan, een keer terug na die V.P. en twee verdwyn van die politieke toneel.

Hy het uit die politiek getree en hom op sy wynplaas by Stellenbosch gaan vestig. In 1980 verhuis hy en sy vrou na die Kaapse voorstad Kenilworth. Bekker is oorleef deur sy vrou, Babette, 'n dogter en twee seuns en sewe kleinkinders. Die begrafnis is op 16 Mei 1989 vanuit die Kongregasionalistiese gemeente in Seepunt gehou.

## Bronne 
* Mostert, J.P.C., *Politieke Partye in Suid-Afrika*, Instituut vir Eietydse Geskiedenis, U.O.V.S., Bloemfontein, 1986.
* "Bailey Bekker (80) oorlede", *Die Burger*, 15 Mei 1989.